西蜀旅舍春歎寄朝中故人呈狄評事
作者：岑參
朝代：唐

paragraphs: 春與人相乖，柳青頭轉白。
生平未得意，覽鏡私自惜。
四海猶未安，一身無所適。
自從兵戈動，遂覺天地窄。
功業悲後時，光陰歎虛擲。
却爲文章累，幸有開濟策。
何負當途人，無心矜窘厄。
回瞻後來者，皆欲肆轥轢。
起草思南宮，寄言憶西掖。
時危任舒卷，身退知損益。
窮巷草轉深，閑門日將夕。
橋西暮雨黑，籬外春江碧。
昨者初識君，相看俱是客。
聲華同道術，世業通往昔。
早須歸天階，不得安孔席。
吾先稅歸鞅，舊國如咫尺。